钦定古今图书集成/明伦汇编/氏族典/第342卷 > 刘讱
## 钦定古今图书集成/明伦汇编/氏族典/第342卷 > 刘讱

按《明外史刘讱传》：“讱，鄢陵人。父璟，刑部尚书。讱举正
德九年进士，为宁国推官。世宗立，擢御史，迁南京通
政参议，历南京刑部尚书，召改北部。初，帝幸承天，河
南巡抚胡缵宗尝以事笞阳武知县王联，联贪污，为
巡按陶钦夔劾罢。联素凶狡，尝殴其父良，良诉之御
史，论死。久之，以良请出狱，复坐杀人，求解不得。后知”
帝喜告讦，乃摭缵宗《迎驾诗》为谤诅，言缵宗命己刊
布，不从，属钦夔论黜，罗织成大辟。候长至日，令其子
诈为常朝官，阑入朝班讼冤。帝大怒，捕缵宗下狱，命
讱会法司严讯，尽得其诬罔，仍坐联死，其子律斩，而
为缵宗乞宥。帝既从法司奏，然心嗛缵宗，革职，杖四
十，讱亦除名。